**Eksamensinformasjon FOR VÅREKSAMEN 2023**

**Se eksamensplan for informasjon om gjennomføringsdatoer for ulike eksamensformer.**

**Eksamenstrekk**

Alle trekk til eksamen blir offentliggjort med oppslag i Canvas.

Trekk til skriftlig eksamen offentliggjøres fredag 12. mai kl. 09.00. Trekk tillokalt gitt muntlig, muntlig-praktisk eller praktisk eksamenoffentliggjøres 48 timer før eksamen**.**

Se [Trekkordning elever i grunnskole og videregående opplæring](https://www.udir.no/regelverk-og-tilsyn/finn-regelverk/etter-tema/eksamen/trekkordning-ved-eksamen-for-grunnskole-og-videregaende-opplaring-udir-2-2018/)for informasjon om trekkordning ved eksamen.

## IKT-basert skriftlig eksamen

IKT-basert eksamen innebærer at eksamen gjennomføres papirløst. Ved eksamen må kandidaten ha med seg egen datamaskin og er selv ansvarlig for å ha installert programvare som passer til kompetansemålene i læreplanen. Kandidatene logger seg på Utdanningsdirektoratets prøvegjennomføringssystem med tildelte brukernavn og passord. Deretter kan eleven besvare eksamensoppgaven ved hjelp av datamaskin (merk at noen eksamener er todelte, uten mulig bruk av datamaskin på del 1).

### Tilrettelegging av eksamen

Etter § 3-32 i forskrift til opplæringsloven skal eksamen legges til rette for elever og privatister som har særskilt behov for det. Dette kan for eksempel være lengre tid, opplesing av oppgaven osv. Behovet skal være sakkyndig dokumentert. Kandidater må søke skolen om særskilt tilrettelegging innen **15. februar.**

### Hjelpemidler til eksamen

Ulike hjelpemidler kan være tillatt i de enkelte fagene. Du er selv ansvarlig for å ta med tillatte hjelpemidler til eksamen. Eksamensvaktene vil etter anvisning fra eksamensansvarlige føre kontroll med dine hjelpemidler.

### Bruk av kilder

Hvis kandidaten eller privatisten bruker kilder, skal kildene oppgis slik at sensor kan finne frem til dem. Hvordan kandidatene skal gjøre dette, er omtalt både i eksamensveiledninger og i informasjonsdelen til eksamensoppgaven. Uselvstendig kildebruk fører til lav måloppnåelse.

### Juks på eksamen

Juks eller forsøk på juks på eksamen får konsekvenser for karakterer og rettigheter. Konsekvensene er regulert i forskrift til opplæringslova § 3-34.

**Les mer om eksamensforberedelser og ovennevnte punkter på sidene til** [**Utdanningsdirektoratet**](https://www.udir.no/eksamen-og-prover/eksamen/forberede-og-ta-eksamen/) **og** [**Trøndelag fylkeskommune**](https://www.trondelagfylke.no/vare-tjenester/utdanning/Eksamen/eleveksamen/)**.**

### Sensur

Fellessensuren for skriftlig eksamen er **19., 20. og 21. juni**. Du kan normalt få vite karakteren din senest dagen etter fellessensuren er gjennomført, i praksis blir virkningsdatoen for dette da 22. juni for vårens eksamensavvikling.

Kompetansebevis og vitnemål ferdigstilles så snart som mulig etter fellessensur.

### Klage på karakter

I henhold til Opplæringsloven har du rett til å klage på karakteren. Klagefristen på karaktersetting er 10 dager regnet fra den dagen du er blitt kjent med resultatet eller burde ha gjort deg kjent med resultatet. Ved ikke-skriftlige eksamener kan du bare klage på at det er gjort formelle feil som har hatt noe å si for eksamensresultatet. Klagen skal være skriftlig og datert og leveres til skolen hvor du gjennomførte eksamen. Se egne skjema for dette [her](https://www.trondelagfylke.no/vare-tjenester/utdanning/Eksamen/eleveksamen/etter-eksamen/klage-pa-eksamen/).

**Klagefristen ved skriftlige eleveksamener våren 2023 regnes 10 dager fra 22. juni.**

### Ny, utsatt og særskilt eksamen

En elev som får **karakteren 1 i standpunktkarakter** i et fag, har rett til **særskilt eksamen** i faget dersom han eller hun ikke er trukket ut til eksamen i faget. Dette gjelder også for fag der det ikke blir holdt eksamen ordinært. Særskilt eksamen avholdes normalt samtidig med utsatt og ny eksamen.

En elev som får **karakteren 1 ved ordinær eksamen**, har rett til **ny eksamen** i faget ved første påfølgende eksamen. Eleven beholder da standpunktkarakteren i faget. Dersom eleven ikke går opp til første påfølgende eksamen, må han/hun ta faget som privatist og standpunktvurderingen i faget faller bort.

En elev som har **dokumentert forfall** ved ordinær eller særskilt eksamen, eller en elev som har dokumentert forfall ved ny eksamen, har rett til å ta **utsatt eksamen** ved første påfølgende eksamensgjennomføring. Eleven beholder da standpunktvurderingen i faget. Dersom eleven ikke går opp til første påfølgende eksamen, må han/hun ta faget som privatist og standpunktvurderingen i faget faller bort. *Dersom en elev har rett til utsatt eksamen i trekkfag, skal trekkingen av fag gjøres på nytt.*

Fravær til eksamen blir regnet som dokumentert når eleven er forhindret fra å stille til eksamen, så lenge hindringen er uforutsett og han/hun ellers ikke kan lastes for hindringen. Eleven eller privatisten må framlegge dokumentasjon på dette. **Ved sykdom må lege kontaktes for å få sykmelding. Sykmeldingen skal leveres kontoret/eksamensansvarlig på skolen snarest mulig.**

Ved sykdom under gjennomføring av eksamen, må det meldes fra til eksamenstilsynet, som da vil varsle eksamensansvarlig på skolen. Eksamensansvarlig avgjør om det er grunnlag for å avbryte eksamen med rett til utsatt eksamen.

**Elever er selv ansvarlig for å melde seg opp til ny, særskilt eller utsatt eksamen. Skolen sender informasjon om manglende beståtte fag, samt påmeldingsinformasjon til de det gjelder.** **Elever som går opp til ny, særskilt eller utsatt eksamen, betaler ingen avgift.**

**Privatister som melder seg opp til eksamen, betaler eksamensavgift for å melde seg opp til eksamen.**